L’IES Comarcal visita la República Txeca, amb el programa Erasmus+
2025-07-24

A l’abril passat, huit alumnes de l’IES Comarcal de Burjassot i dos professores, Mª José Cob i Nuria Martínez, van viatjar fins a la República Txeca per a desenvolupar un projecte de treball emmarcat dins dels programes Erasmus + que forma part de la seua acreditació.

L’alumnat, juntament amb altres 32 joves de països com Alemanya, Itàlia, Finlàndia i República Txeca, ha treballat en un projecte denominat Young People in Eeurope today…are shaping the future of our planet.

L’objectiu d’esta mobilitat, tal com han informat des del centre, “ha sigut la sensibilització dels estudiants en qüestions mediambientals i fomentar la seua participació en activitats que augmenten el compromís amb el respecte i la cura mediambiental”.

Els alumnes van fer una investigació prèvia sobre els principals problemes i reptes en matèria mediambiental de les seues ciutats d’origen, després van acudir a diferents tallers on van rebre informació en matèria de canvi climàtic, contaminació per plàstics i pèrdua de biodiversitat. Finalment, amb tota esta informació, l’alumnat va elaborar campanyes de sensibilització de diferents temes.

Tant per a l’alumnat participant com per a les professores, va ser una setmana molt enriquidora i intensa on no sols van treballar referències al tema de la mobilitat, sinó que, també, van tindre l’oportunitat de fomentar, en primera persona, els valors europeus d’unitat i germanor, i van gaudir de mostrar la seua particularitat com a país i descobrir que Europa és multicultural.